ទីប្រឹក្សា​សន្តិសុខ​ជាតិ​របស់​អាមេរិក​ផ្ដល់​សក្ខីកម្ម​សាធារណៈ​ករណី​លោកត្រាំស្នើ​ឲ្យ​អ៊ុយក្រែន​បើក​ការ​ស៊ើបអង្កេត​លើ​គូ​ប្រជែង​
លោកVindman បាន​និយាយ​ថា សំណើ​របស់​លោក ត្រាំ ឲ្យ​បើក​ការ​ស៊ើបអង្កេត​លើ​លោក Biden មិន​ពាក់ព័ន្ធ​នឹង​ផល​ប្រយោជន៍​ផ្នែក​សន្ដិសុខជាតិ​របស់​អាមេរិក​ទាល់​តែ​សោះ ហើយ​រឿង​នោះ​ក៏​មិនមែន​ជា​ចំណុច​ដែល​លោក Vindman និង​មន្ត្រី​ផ្សេងទៀត បាន​ត្រៀម​ទុក​ជាមុន​សម្រាប់​ឲ្យ​លោកត្រាំពិភាក្សា​នោះ​ដែរ។ 
ការផ្ដល់សក្ខីកម្មនៅក្នុងសវនាការសាធារណៈនៅក្នុងរដ្ឋសភាអាមេរិកដើម្បីស៊ើបអង្កេតចោទប្រកាន់ទម្លាក់លោកប្រធានាធិបតីដូណាល់ ត្រាំពីតំណែងបានប្រព្រឹត្តទៅអស់រយៈពេលជាង១១ម៉ោងកាលពីថ្ងៃអង្គារ នៅក្នុងរដ្ឋធានីវ៉ាស៊ីនតោន។ អ្នកតំណាងរាស្ត្រនៅក្នុងគណៈកម្មាធិការស៊ើបការណ៍សម្ងាត់បានស្ដាប់ឮពាក្យពេចន៍ពីសាក្សីបួននាក់ ដែលក្នុងចំណោមនោះ បីនាក់បានស្ដាប់ឮដោយផ្ទាល់នូវការសន្ទនាតាមទូរស័ព្ទរវាងលោកប្រធានាធិបតីត្រាំ ជាមួយនឹងប្រធានាធិបតីនៃប្រទេសអ៊ុយក្រែន លោក Volodymyr Zelenskiy។ នៅក្នុងការសន្ទនានោះ លោកត្រាំ បានស្នើឲ្យលោក Zelenskiy បើកការស៊ើបអង្កេតទៅលើបេក្ខជនប្រធានាធិបតីខាងគណបក្សប្រជាធិបតេយ្យ គឺលោក Joe Biden។ លោកឧត្តមសេនីយ៍ Alexander Vindman ដែលជាអ្នកជំនាញកំពូលទទួលបន្ទុកប្រទេសអ៊ុយក្រែននៅក្នុងក្រុមប្រឹក្សាសន្ដិសុខជាតិរបស់សេតវិមាន និងក៏ជាសាក្សីម្នាក់ក្នុងចំណោមនោះដែលបានផ្ដល់សក្ខីកម្មបានថ្លែងថា ការសន្ទនារបស់លោក ត្រាំ គឺជារឿង«មិនសមស្របនិងមិនត្រឹមត្រូវ‍នោះទេ‍»។ លោកVindman បាននិយាយថា សំណើរបស់លោក ត្រាំ ឲ្យបើកការស៊ើបអង្កេតលើលោក Biden មិនពាក់ព័ន្ធនឹងផលប្រយោជន៍ផ្នែកសន្ដិសុខជាតិរបស់អាមេរិកទាល់តែសោះ ហើយរឿងនោះក៏មិនមែនជាចំណុចដែលលោក Vindman និងមន្ត្រីផ្សេងទៀត បានត្រៀមទុកជាមុនសម្រាប់ឲ្យលោកត្រាំពិភាក្សានោះដែរ។ អ្នកស្រី Jennifer Williams ដែលជាទីប្រឹក្សាកិច្ចការបរទេសរបស់លោកអនុប្រធានាធិបតី Mike Pence គឺជាសាក្សីម្នាក់ទៀតដែលបានផ្ដល់សក្ខីកម្មកាលពីថ្ងៃអង្គារ។ អ្នកស្រីបានស្ដាប់ឮការសន្ទនានោះ ហើយនិយាយថា សំណើរបស់លោក ត្រាំ ឲ្យស៊ើបអង្កេតលើលោក Biden គឺជារឿងខុសប្លែកពីធម្មតាមួយ ដោយសារតែរឿងនេះពាក់ព័ន្ធនឹងបញ្ហានយោបាយក្នុងប្រទេស ហើយមិនមែនជាគោលនយោបាយការបរទេសនោះទេ។ ចំណែកសាក្សីម្នាក់ទៀតគឺលោកឯកអគ្គរដ្ឋទូត Kurt Volker ដែលជាអតីតបេសកជនពិសេសរបស់អាមេរិកប្រចាំនៅប្រទេសអ៊ុយក្រែនបាននិយាយនៅក្នុងការផ្ដល់សក្ខីកម្មអសាធារណៈថា លោកមិនឃើញថាមានអ្វីពាក់ព័ន្ធគ្នារវាងការដាក់សម្ពាធរបស់លោក ត្រាំ ទៅលើប្រទេសអ៊ុយក្រែនឲ្យបើកការស៊ើបអង្កេតលើលោក Biden និងការផ្អឹបជំនួយយោធាសម្រាប់ប្រទេសអ៊ុយក្រែនដែលមានទឹកប្រាក់ជិត៤០០លានដុល្លារនោះទេ។ សាក្សីទីបួនគឺលោក Tim Morrison ដែលជានាយកកំពូលទទួលបន្ទុកកិច្ចការអឺរ៉ុបនៅក្នុងក្រុមប្រឹក្សាសន្ដិសុខជាតិបានផ្ដល់សក្ខីកម្មនៅថ្ងៃអង្គារដូចគ្នានោះថា លោកមិនបានស្ដាប់ឮអ្វីនៅក្នុងការសន្ទនាតាមទូរស័ព្ទរបស់លោក ត្រាំ កាលពីខែកក្កដានោះ ថាជារឿងខុសច្បាប់នោះទេ។ ប៉ុន្តែលោក Morrison ថ្លែងថា លោកគិតថា ការស៊ើបអង្កេតលើលោក Biden មិនគួរជាគោលបំណងនៃគោលនយោបាយនោះទេ៕